เมืองไทยประกันฯเผยไตรมาสแรกกำไร156.2ล.
&#8220;เมืองไทยประกันภัย&#8221; เผยผลการดำเนินงานประจำไตรมาสแรกของปี 2554 กำไรสุทธิ 156.2 ล้านบาท เติบโต 95.7%&nbsp;&nbsp;
18 พ.ค. 2554

“เมืองไทยประกันภัย” เผยผลการดำเนินงานประจำไตรมาสแรกของปี 2554 กำไรสุทธิ 156.2 ล้านบาท เติบโต 95.7%   
นางนวลพรรณ ล่ำซำ  กรรมการผู้จัดการ บริษัท เมืองไทยประกันภัย  เปิดเผยผลการดำเนินงานของไตรมาสแรกของปี 2554  ว่า บริษัทฯ มีผลประกอบการกำไรสุทธิ 156.2 ล้านบาท เพิ่มขึ้น 76.4 ล้านบาท หรือ  95.7% เมื่อเปรียบเทียบกับงวดเดียวกันของปี 2553 โดยบริษัทฯ มีเบี้ยประกันภัยรับรวม 1,326 ล้านบาท  เพิ่มขึ้น 94 ล้านบาท  หรือคิดเป็น  7.7% จากปีก่อน โดยเป็นผลมาจากการขยายช่องทางการขายของงานประกันภัยผ่านช่องทางธนาคารหรือBancassurance เป็นผลให้เบี้ยประกันภัยรับของการประกันอุบัติเหตุส่วนบุคคลและประกันเบ็ดเตล็ดทั่วไปเพิ่มอย่างมากทั้งนี้ก็เนื่องมาจากการควบรวบกิจการ ทำให้มีมีระบบฐานข้อมูล ลูกค้า และช่องทางการจำหน่ายที่สมบูรณ์มากขึ้น เป็นผลให้เบี้ยประกันภัยที่ถือเป็นรายได้เพิ่มขึ้น 47 ล้านบาทหรือ 5.5%
นอกจากนี้บริษัทฯ มีรายได้และผลกำไรจากการลงทุนในหลักทรัพย์รวม 113  ล้านบาทซึ่งปรับตัวดีขึ้นปีที่แล้วคิดเป็น 186.2%  ด้านค่าใช้จ่ายในการรับประกันภัยลดลงจากงวดเดียวกันของปีก่อนประมาณ  1.7% ทั้งนี้ก็เนื่องมาจากการรวมระบบที่สมบูรณ์ขึ้นตั้งแต่ควบกิจการเป็นต้นมา เป็นผลให้มีกำไรจากการรับประกันภัย 63.6 ล้านบาทเพิ่มขึ้น  138.7%  บริษัทฯ มีค่าใช้จ่ายในการดำเนินงาน 197.4 ล้านบาท เพิ่มขึ้นจากระยะเวลาเดียวกันของปีก่อน คิดเป็น 12.3% มีกำไรก่อนหักภาษีเงินได้  216.5  ล้านบาท  เพิ่มขึ้น  111.6%  และกำไรสุทธิเพิ่มขึ้น 76.4 ล้านบาท หรือคิดเป็น  95.7%